User:Bajram Bytyçi

SHËNIME PËR AUTORIN

Bajram Bytyçi u lind më 1946 në fshatin Karvasari, ku i kreu katër klasët e para të shkollës fillore, kurse tetëvjeçaren e mbaroi në fshatin e afërt Banjë, të Malishevës, më 1963. Shkollën Normale e kreu në Prizren më 1968 dhe, po këtë vit, u regjistrua në Fakultetin Filozofik, Dega Gjuhë dhe Letërsi shqipe në Prishtinë, ku diplomoi në vitin 1972. Disa vite punoi si profesor i Gjuhës dhe Letërsisë shqipe në Shkollën e Mesme Teknike e pastaj në Akademinë Pedagogjike (e cila më vonë qe transformua në AMO), në Prizren. Ndërkohë, gjatë punës, më 1978, u regjistrua në studimet postdiplomike në Degën e Letërsisë në Fakultetin Filozofik të Prishtinës, të cilat i kreu dhe më 1984 e mbrojti me sukses punimin e magjistraturës me titull "Novela popullore shqiptare", që nga komisioni, u vlerësua si monografi e parë shkencore mbi novelën popullore shqipe. Përveç veprimtarisë pedagogjike - arsimore Bajram Bytyçi shquhet edhe në fushën e mbledhjes së krijimtaris gojore duke filluar që nga viti 1968, me vijimin e studimeve, i inspiruar nga profesori i dashur dhe i afërt me të gjithë, Anton Çetta, i cili atëherë punonte edhe në Institutin Albanologjik. Në këtë drejtim ka arritur të mbledhë një thesar të pasur e të llojllojshëm folklorik, të cilin si bashkëpunëtor i jashtëm, ia ka dorëzuar Arkivit të Institutit Albanologjik në Prishtinë. Andaj edhe shumë shembuj folklorik, të mbledhur nga ky folklorist i zellshëm, kanë parë dritën në përmbledhjet e botuara të Institutit, si në: "Balada dhe legjenda" (1974), "Përralla", I, II (1979,1982), "Këngë dasme", I,II (1980,1984), "Ninulla" (1982), "Këngë dhe lojëra të fëmijëve" (1983), "Kallëzime", I (1987), "Anekdota", I,II (1987,1988), në revistën "Gjurmime albanologjike - "Folklor dhe etnologji" V-1975 (1977) etj. si edhe shpesh në gazetën e përditshme "Rilindja" të Prishtinës, ku përveç ndonjë punimi lidhur me letërsinë popullore, zënë vend edhe artikuj të ndryshëm kritikë. Tash, në veçanti, përveç përmbledhjes "Novela (kallëzime) popullore", presin të shohin dritë, nga ky autor, edhe përmbledhje të tjera të ndryshme nga letërsia popullore.